Harriet Bosse

**Harriet Sofie Bosse** (født 19. februar 1878 i Kristiania, død 2. november 1961 i Oslo) var en norsk-svensk sangerinne og skuespillerinne. Hun er også kjent som August Strindbergs tredje hustru.

## Familie
Harriet Bosse var datter av forleggeren Heinrich Bosse og Anne-Marie Lehman, og søster til skuespillerinnene Alma Fahlstrøm og Dagmar Möller. 6. mai 1901 ble Harriet Bosse gift i Stockholm med den store svenske forfatteren og dramatikeren August Strindberg, som var 30 år eldre enn henne, og hadde vært gift to ganger tidligere. Med ham fikk hun datteren Anne-Marie (1902&ndash;2007). De to ble imidlertid skilt i 1904, etter at fru Harriet allerede våren 1902 hadde «indsendt Andragelse om Skilsmisse». I 1908 giftet hun seg igjen, med skuespilleren Gunnar Wingård. Også dette ekteskapet ble oppløst etter kort tid, i 1911. Wingård begikk selvmord året etter. Mange klandret Harriet Bosse for hans død, og på grunn av drapstrusler vegret hun seg i tiden etter hans bortgang for å gå på scenen uten beskyttelse.
I 1927 ble hun gift for tredje gang med skuespilleren Edvin Adolphson. Dette ekteskapet varte til 1932.

## Liv og virke
Bosse studerte ved Kongliga Musikkonservatoriet i Stockholm, og tok eksamen i 1897. Året før hadde hun debutert som skuespillerinne i rollen som *Julie* i *[[Romeo og Julie]]* på Tivoli Theater i Kristiania i en oppsetning av søsteren Alma og hennes mann Johan Fahlstrøm. Vinteren 1898 var hun ved *[[Comédie Française]]s* konservatorium i Paris, og ble året etter engasjert ved Dramaten i Stockholm. I 1906 kom hun til Svenska teatern i Stockholm og ble teatrets store stjerne. Hun kom tilbake til Dramaten i 1911, og var der helt til hun gikk av med pensjon i 1943. I 1916 medvirket hun i et svensk gjestespill på Nationaltheatret i Kristiania. Hun hadde flere gjestespill i Norge.

I 1918, mens hun var engasjert av direktør Allan Ryding, ble hennes månedlige gasje oppgitt å være på et femsifret beløp. I 1924 gjennomførte hun den såkalte «Harriet Bosse-turnéen» i Norge, med direktør W. Högstedt. Hun ble omtalt som Sveriges største skuespillerinne. I 1929 fikk hun et engasjement i London, der hun medvirket i flere Strindberg-stykker.

Foruten å være en stor stjerne på teaterscenen, medvirket Harriet Bosse i flere svenske spillefilmer.

I 1955 flyttet hun til Norge.


Harriet Bosse as Puck 1900.png|Bosse som *Puck* i *[[En Midtsommernattsdrøm]]*
Bosse and daughter aged six months.png|Bosse med den seks måneder gamle datteren Anne-Marie
Harriet Bosse Strindberg To Damascus 1900.jpg|Harriet Bosse i Strindbergs *Till Damaskus* på Dramaten, år 1900.
Bosse as Steinunn in The Wish 1917.png|Bosse som Steinunn i Jóhann Sigurjónssons *Ønsket*, 1917


## Teaterroller i utvalg
**Julie* i *[[Romeo og Julie]]* av William Shakespeare (Fahlstrøm, 1896) 
**Prinsessen* i *Der var en Gang* av Holger Drachmann (Centralteatret, 1897)
**Isabella* i *Jomfru Askepot* (Centralteatret, 1897)
**Olivia* i *Familien Jensen* av Edgar Høyer (Centralteatret, 1898)
**Leonore* i *Pernilles korte frøkenstand* av Ludvig Holberg (Centralteatret, 1898)
**Skovstjernelil* i *Klokken der sank* av Gerhard Hauptmann (Centralteatret, 1898)
**Eleonore* i *Paask* av August Strindberg
**Agda* i *Johan Ulfstjärna* av Tor Hedberg (Dramaten, 1916) 
**Julie* i *Balkonen* av Gunnar Heiberg (Intima Teatern, Stockholm, 1919)
**Elektra* i *Elektra* av Hugo von Hofmannsthal (Nationaltheatret, 1923)

## Filmografi (utvalg)
* 1919 – Kameraden
* 1919 – Ingemarssonerna
* 1920 – Karin Ingmarsdatter
* 1936 – Bombi Bitt och jag
* 1944 – Appassionata
* 1944 – Anna Lans

## Referanser


## Eksterne lenker
*